EA แจกปันผล 0.30 บ. 21 พ.ค.64 – ออกหุ้นกู้ 2 หมื่นล. ลุย “ยานยนต์ไฟฟ้า” ดันผลงานโตแกร่ง
EA แจกปันผล 0.30 บ. 21 พ.ค.64 - ออกหุ้นกู้ 2 หมื่นล. ลุย "ยานยนต์ไฟฟ้า" ดันผลงานโตแกร่ง
23 เม.ย. 2564

นายอมร ทรัพย์ทวีกุล รองประธานเจ้าหน้าที่บริหาร บริษัท พลังงานบริสุทธิ์ จำกัด (มหาชน) หรือ EA เปิดเผยว่า ที่ประชุมสามัญผู้ถือหุ้นประจำปี 2564 เมื่อวันที่ 23 เมษายน 2564 ที่ประชุมมีมติอนุมัติให้ออกและเสนอขายหุ้นกู้(ใหม่) ในวงเงินไม่เกิน 20,000 ล้านบาท อายุไม่เกิน 10 ปีนับตั้งแต่ออกหุ้นกู้ในแต่ละคราว โดยมีวัตถุประสงค์การเสนอขายเพื่อ ทดแทนหุ้นกู้ชุดเดิมที่ครบกำหนดชำระและใช้ในการดำเนินงานหรือเป็นเงินทุนและสนับสนุนการดำเนินงานของบริษัทฯ และบริษัทในเครือ
ทั้งนี้ ที่ประชุมอนุมัติให้จ่ายเงินปันผลประจำปี 2563 ให้แก่ผู้ถือหุ้นในอัตราหุ้นละ 0.30 โดยจ่ายจากกำไรสะสมสำหรับกิจการที่ไม่ได้รับส่งเสริมการลงทุน รวมเป็นเงินทั้งสิ้น 1,119 ล้านบาท คิดเป็นอัตรา 33.32% ของกำไรสุทธิ (งบเฉพาะกิจการ) โดยให้ วันที่ 15 มีนาคม 2564 เป็นวันกำหนดสิทธิผู้ถือหุ้น (“Record Date”) ในการรับเงินปันผลประจำปี 2563 และกำหนดการจ่ายเงินปันผลดังกล่าวในวันที่ 21 พฤษภาคม 2564
“ภาพรวมการดำเนินธุรกิจในปี 2564 บริษัทตั้งเป้ารายได้เติบโตต่อเนื่องจากปีก่อน จากโครงการลงทุนใหม่ในธุรกิจยานยนต์ไฟฟ้า (EV) ซึ่งจะเป็นธุรกิจที่สนับสนุนการเติบโตได้อย่างก้าวกระโดด ซึ่งในช่วงไตรมาส1/2564 แนวโน้มอุตสาหกรรมยานยนต์ไฟฟ้ามีสัญญาณที่ดีขึ้นมาก หลังจากการที่ภาครัฐมีนโยบายที่ชัดเจนเพื่อเร่งผลักดันการใช้รถยนต์ไฟฟ้าให้เกิดขึ้น ซึ่งจะช่วยกระตุ้นความสนใจ และความต้องการใช้ยานยนต์ไฟฟ้ามากขึ้น” นายอมร กล่าว
ทั้งนี้บริษัทฯจะเน้นให้ความสำคัญกับการเดินหน้าธุรกิจใหม่ โดยเฉพาะกลุ่มรถยนต์อีวี เพื่อการโดยสารสาธารณะ เนื่องจากได้มีการเข้าไปลงทุนรถโดยสารสาธารณะไฟฟ้า คาดทยอยส่งมอบรถบัสไฟฟ้าขนาดเล็กได้ช่วงกลางปีนี้ จำนวน 400 คัน และเพิ่มเป็นจำนวน 1,000 คันในสิ้นปีนี้ โดยกำลังการผลิตรถบัสไฟฟ้าอยู่ที่ปีละ 3,000 คัน
ส่วนการขยายสถานีประจุไฟฟ้าได้ดำเนินการติดตั้งอย่างต่อเนื่อง ปัจจุบันเกือบ 500 สถานี มีหัวชาร์จมากกว่า 1,600 หัว โดยมีตั้งแต่ระบบธรรมดา หรือ AC Charger ไปจนถึงระบบชาร์จเร็วและทันสมัยที่สุด หรือ DC Super-Fast Charge ที่ใช้เวลาเพียง 15-20 นาที ขณะที่ธุรกิจโรงงานแบตเตอรี่ไอออนลิเทียม ยังเดินหน้าได้ตามแผนแม้ว่ามีสถานการณ์โควิด-19 ยังไม่จบ ซึ่งปัจจุบันอยู่ระหว่างการติดตั้งเครื่องจักรและคาดว่าจะเริ่มการผลิตได้ในไตรมาส 2/2564
อย่างไรก็ตาม บริษัทฯ วางงบลงทุนปีนี้อยู่ที่ 6,100 ล้านบาท แบ่งเป็นการลงทุนในธุรกิจพลังงาน สัดส่วน 46%, ธุรกิจรถยนต์ไฟฟ้า 25%, ธุรกิจแบตเตอร์รี่ 20%, ธุรกิจสถานีชาร์จ 7% และ อีก 2% สำหรับลงทุนโครงการใหม่ ส่วนธุรกิจเดิมทั้งธุรกิจไบโอดีเซล &amp; PCM และโครงการโรงไฟฟ้าพลังงานทดแทนส่วนใหญ่ นำไปใช้ปรับปรุงประสิทธิภาพการผลิตโครงการโรงไฟฟ้าต่าง ๆ เพื่อให้มีกำลังการผลิตไฟฟ้าดีขึ้น รวมถึงมองหาการลงทุนโครงการโรงไฟฟ้าใหม่ๆ เพิ่มเติมอีกด้วย